Гартс Эдынбург

«Гарт оф Мідлётыян» (па-ангельску: Heart of Midlothian F.C.) — шатляндзкі футбольны клюб з гораду Эдынбургу, прадстаўнік Прэм’ер-лігі Шатляндыі. Адзін з двух клюбаў гораду, якія прадстаўляюць найвышэйшую лігу краіны, другі мае назоў «Гібэрніян». Хатнія матчы праводзіць на стадыёне «Тынкасл», які месьціцца ў эдынбурскім раёне Горгі. Стадыён зьяўляецца хатняй арэнай з 1886 году й зьмяшчае 17 420 гледачоў. У 2005 годзе летувіска-расейскі бізнэсоўца й банкір Уладзімер Раманаў выкупіў большую частку правоў на клюб у былога ўладальніка Крыса Робэртсана. На сёньняшні дзень клюб знаходзіцца пад вонкавым адміністрацыйным кантролем, паклаўшы канец уладаньню клюбам Уладзімерам Раманавым. Апошнім значным дасягненьнем клюбу лічыцца перамога ў Кубку Шатляндыі ў 2012 годзе, дзе ў фінале «сэрцы» перамаглі свайго спрадвечнага суперніка клюб «Гібэрніян» зь лікам 5:1. Гісторыя Найбольш ранішняе згадваньне клюбу пад назовам Heart of Midlothian у спартовым кантэксьце было зроблена ў газэце The Scotsman 20 ліпеня 1864 году, калі каманда The Scotsman і Heart of Midlothian праводзілі гульню ў крыкет. На сёньняшні дзень невядома меў гэты клюб дачыненьне да футбольнага ці не, але ў тыя часу ў Брытаніі шмат клюбаў таксама добра гулялі ў іншых відах спорту. «Гартс» быў заснаваны ў 1874 году. Па розных меркаваньнях назва была ўзята ад папулярнай невялічкай танцавальнай залі, якая ў сваю чаргу так звалася па вядомым рамане сэра Ўолтэра Скота «Сэрца графства Лётыян» (Heart of Midlothian). Клюб пачаў мець сур’ёзныя фінансавыя праблемы ў лістападзе 2011 году, што азначала, што кіраўніцтва было ня ў стане выплаціць гульцам заробную плату, і клюб быў выстаўлены на продаж. Заробак за кастрычнік быў выплачаны позна, а заробак за лістапад гульцы ўбачылі толькі праз дваццаць дзевяць дзён, літаральна за дзень іхнага заробку за сьнежань. Але й заробак за сьнежань таксама ня быў выплачаны своечасова, з-за чаго прафзьвяз гульцоў падаў скаргу ў кіраўніцтва шатляндзкай Прэм’ер-лігі. У гэты пэрыяд клюб параіў гульцам шукаць новы клюб. 4 студзеня 2012 году кіраўніцтва Прэм’ер-Лігі загадала «Гартсу» выплаціць усе нявыплачаныя заробкі да 11 студзеня й настойвала, каб заработная плата студзеня павінна была быць выплачана ў тэрмін да 16 студзеня. «Гартс» выплаціў усе заробкі 16 студзеня пасьля продажу Эгерта Ёнсана ва «Ўулвэргэмптан Ўандэрэрз». 17 чэрвеня 2013 году «Гартс» быў перададзіны пад вонкавы кантроль, маючы пазыку ў памеры 25 мільёнаў фунтаў стэрлінгаў. Праблемы напаткалі клюб і на футбольным полі, бо 5 красавіка 2014 году «Гартс» афіцыйна страціла месца ў найвышэйшым дывізіёне. У панядзелак 12 траўня 2014 году група Bidco 1874, якую ачольвала Эн Бадж, узяла пад кантроль над «Гартс», такім чынам завяршыўшы эру Ўладзімера Раманава на чале клюбу. Бадж стала выканаўчай старшынёй клюбу. Група Bidco плянавала ўтрымліваць клюб прыблізна пяць гадоў, пасьля чаго клюб мусіў перайсьці пад кантроль арганізацыі заўзятараў. Фонд вылучыў 1 мільён фунтаў стэрлінгаў на функцыянаваньне клюбу да поўнага юрыдычнага выхаду з адміністрацыі. «Гартс» забясьпечыў неадкладнае вяртаньне ў Прэм’ер-лігу, стаўшы пераможцам другога дывізіёну за сем тураў да заканчэньня. «Гартс» быў непараможным у першых 20 матчах лігі, пакуль ня здарылася хатняя параза зь лікам 2:3 ад «Фалкірку». Фарм-клюбы Наступныя клюбы раней прымыкалі да «Гартсу», калі яны ўваходзілі ў холдынг Уладзімера Раманава: «Коўна» (Летува), «Партызан» (Беларусь). Дасягненьні Чэмпіён Шатляндыі: 4 1895, 1897, 1958, 1960 Уладальнікі Кубка Шатляндыі: 8 1891, 1896, 1901, 1906, 1956, 1998, 2006, 2012 Уладальнікі Кубка лігі Шатляндыі: 4 1955, 1959, 1960, 1963 Склад Актуальны на 22 лютага 2026 году Крыніцы Вонкавыя спасылкі Афіцыйны сайт Клюбная старонка на BBC Навіны клюбу